খসরু

কামরুল আলম খান হলেন বাংলাদেশের একজন গেরিলা যোদ্ধা ও সাংস্কৃতিক কর্মী যার সুপ্রচলিত নাম খসরু। তিনি এদেশের স্বাধীনতা যুদ্ধে ঢাকা অঞ্চলের গেরিলা বাহিনীর অধিনায়ক ছিলেন। বাংলাদেশ সরকার তাকে আজীবন সম্মাননা বিভাগে জাতীয় চলচ্চিত্র পুরস্কার প্রদান করেন।
খসরু প্রথমদিকে পূর্ব পাকিস্তান ছাত্রলীগ নামক ছাত্র সংগঠনের সদস্য ছিলেন। তিনি পাকিস্তান আমলে একাধিক আন্দোলনে অংশগ্রহণ করেন এবং ১৯৭১ সালে অসহযোগ আন্দোলনের সময় বাংলাদেশের পতাকা তৈরিতে অবদান রাখেন। একই বছরের ২৫ মার্চে ঢাকা বিশ্ববিদ্যালয়ে গণহত্যা শুরু হলে তিনি ইকবাল হল থেকে পালিয়ে যান এবং স্বাধীনতা যুদ্ধে অংশ নেন। স্বাধীনতার পর তিনি চলচ্চিত্র জগতে অভিনয় শুরু করেন যার মধ্যে অন্যতম হল "ওরা ১১ জন" যা বাংলাদেশের স্বাধীনতা যুদ্ধের পটভূমিতে নির্মিত সর্বপ্রথম চলচ্চিত্র।
কামরুল আলম খান ১ জুলাই ১৯৪৭ সালে ব্রিটিশ শাসিত বাংলার ঢাকা শহরে জন্মগ্রহণ করেন। তার দাদা নূরুল হক খান ঢাকার খানবাহাদুর এবং চাচাতো ভাই সিরাজুল আলম খান ছিলেন পূর্ব পাকিস্তান ছাত্রলীগের সদস্য, বাংলাদেশের স্বাধীনতা সংগ্রামী এবং জাতীয় সমাজতান্ত্রিক দলের প্রতিষ্ঠাতা।
খসরু পূর্ব পাকিস্তান ছাত্রলীগের সদস্য ছিলেন। ১৯৬২ সাল থেকে তিনি সিরাজুল আলম খানের সাথে স্বাধীনতা আন্দোলনে জড়িত ছিলেন। খসরু পূর্ব পাকিস্তান শিক্ষা আন্দোলন, ছয় দফা আন্দোলন ও ঊনসত্তরের গণঅভ্যুত্থানে আন্দোলনকর্মী হিসেবে অংশগ্রহণ করেন। ১৯৬৮ সালে খসরু ও মোস্তফা মোহসীন মন্টু নেতৃত্বাধীন ছাত্রলীগের দলটি ঢাকা বিশ্ববিদ্যালয়ে ত্রাস সৃষ্টিকারী আইয়ুবপন্থী জাতীয় ছাত্র ফেডারেশনের পাঁচপাত্তুর ও খোকাকে নির্মূল করে, যার ফলে জাতীয় ছাত্র ফেডারেশন দূর্বল হয়ে পড়ে। ৩ নভেম্বর ১৯৬৯ সালে পাকিস্তান সেনাবাহিনীর দুজন অবাঙালী নন-কমিশন্ড অফিসারকে ঢাকার নিউ মার্কেটে হত্যার অভিযোগে খসরু সহ চারজনকে আসামী করে লালবাগ থানায় মামলা করা হয়। অভিযুক্ত তিনজনকে গ্রেফতার করা গেলেও ঢাকা বিশ্ববিদ্যালয়ের স্যার ইকবাল হলের (যার বর্তমান নাম শহীদ সার্জেন্ট জহুরুল হক হল) ছাদে অবস্থিত পানির ট্যাঙ্কে লুকিয়ে থাকার কারণে খসরুকে তখন পাওয়া যায়নি। পরবর্তীতে সেনাবাহিনীর ক্যাপ্টেন মুহাম্মদ মুস্তাফিজুর রহমান ও ক্যাপ্টেন সালাহউদ্দিন মমতাজ খসরুকে পেয়ে গেলেও গ্রেফতার করা থেকে বিরত থাকেন। পূর্ব পাকিস্তান ছাত্রলীগের মাতৃসংগঠন পূর্ব পাকিস্তান আওয়ামী লীগের সভাপতি শেখ মুজিবুর রহমান দাবি করেছিলেন যে হত্যাকাণ্ডের দিন খসরু সহ অভিযুক্ত চারজন প্রাদেশিক গভর্নর সৈয়দ মোহাম্মদ আহসান ও তার সাথে দাঙ্গায় আক্রান্ত শহরতলী মোহাম্মদপুরে গিয়েছিলেন। মামলার রায়ে খসরুকে ১৪ বছরের সশ্রম কারাদণ্ড দেওয়া হয়েছিল।
১৯৭১ সালে অসহযোগ আন্দোলন চলাকালে তিনি স্বাধীন বাংলা ছাত্র সংগ্রাম পরিষদে যোগ দেন এবং বাংলাদেশের পতাকা তৈরিতে অবদান রাখেন। ২৫ মার্চে ঢাকা বিশ্ববিদ্যালয় গণহত্যা চলাকালে তিনি বিশ্ববিদ্যালয়ের স্যার ইকবাল হল ছাত্রাবাসে অবস্থান করছিলেন। শিক্ষার্থীদের উপর পাকিস্তান সেনাবাহিনী আক্রমণ করায় তিনি সেখান থেকে পুরান ঢাকায় পালিয়ে যান। কিন্তু সেখানেও সেনা সদস্যদের উপস্থিতি থাকায় তিনি সেখান থেকে মুগদায় একজনের বাড়িতে আশ্রয় নেন। পরে তিনি ২৭ মার্চে আজিমপুরে অবস্থিত তার বাসভবনে পৌঁছান যেটি সেনাবাহিনীর আক্রমণে ক্ষতিগ্রস্ত হয়েছিল। তারপর তিনি ইকবাল হলে ফিরে আসেন। সেখানে ছাত্রাবাসের ছাদে তিনি ১৯ দিন অবরুদ্ধ ছিলেন। বাংলাদেশের স্বাধীনতা যুদ্ধে তিনি অংশগ্রহণ করেন এবং ঢাকা অঞ্চলের গেরিলা ইউনিটের কমান্ডার হিসেবে নেতৃত্ব দেন। মুজিব বাহিনীর সদস্য হিসেবে ভারতের দেরাদুনে সামরিক প্রশিক্ষণ নেওয়ার পর খসরু ও তার দল রূপগঞ্জের শীতলক্ষ্যা নদীর তীরে গেরিলা ঘাঁটি গড়ে তুলে এবং পাকিস্তান সেনাবাহিনীর উপর নজর রাখতে থাকে। সেই সময় অপারেশন রূপসী সহ একাধিক যুদ্ধে তিনি অংশগ্রহণ করেন। যুদ্ধকালীন সময় পাকিস্তানি সামরিক বাহিনীর কালো তালিকায় তার নাম অন্তর্ভুক্ত ছিল। ডিসেম্বরে তার দল মিত্র বাহিনীকে নদী পেরিয়ে ঢাকায় পৌঁছাতে সহায়তা করে। বাংলাদেশের স্বাধীনতার পর ১০ জানুয়ারি ১৯৭২ সালে স্বদেশ প্রত্যাবর্তনের দিনে শেখ মুজিবুর রহমানকে নিতে খসরু মুজিব বাহিনীর সদস্যদের সাথে নিয়ে ঢাকা বিমানবন্দরে উপস্থিত ছিলেন এবং তাকে গার্ড অব অনার প্রদান করে ট্রাকে করে রেসকোর্স ময়দানে নিয়ে যান। পরবর্তীতে খসরু সরকারের নিকট যুদ্ধাস্ত্র জমা দিয়ে অভিনয়জীবনে মনোনিবেশ করেন।
বাংলাদেশের চলচ্চিত্র জগতে প্রবেশ করার পর অভিনয় শিল্পী হিসেবে তিনি পরিচিতি লাভ করেন। ১৯৭২ সালে তিনি বাংলাদেশের স্বাধীনতা যুদ্ধের পটভূমিতে নির্মিত সর্বপ্রথম চলচ্চিত্র "ওরা ১১ জন"-এ প্রধান ভূমিকায় অভিনয় করেছিলেন। ১৯৭৪ সালে তিনি স্বাধীনতা যুদ্ধের প্রেক্ষাপটে নির্মিত "সংগ্রাম" চলচ্চিত্রে অভিনয় করেছিলেন যেখানে অতিথি চরিত্র হিসেবে তৎকালীন প্রধানমন্ত্রী শেখ মুজিবুর রহমান নাম ভূমিকায় অভিনয় করেছিলেন। খসরু প্রধানমন্ত্রীকে অভিনয়ের জন্য রাজি করিয়েছিলেন যা তার রাজনৈতিক পটভূমির কারণে সম্ভব হয়েছিল। ১৯৭৫ সালে "বাদশা" চলচ্চিত্রে তিনি নায়ক ও নায়কের দ্বৈত চরিত্রে অভিনয় করেন যা বাংলাদেশের সর্বপ্রথম রঙিন চলচ্চিত্র।
১৯৭৫ সালে শেখ মুজিবুর হত্যাকাণ্ডের প্রতিক্রিয়ায় প্রতিবাদের জন্য ঘরের বাইরে বের হলে তিনি গুলির আঘাতে আহত হোন। বাংলাদেশ সেনাবাহিনীতে কর্মরত তার ভাই খবরটি জানার পর তাকে হাসপাতালে ভর্তি করে। চিকিৎসায় সুস্থ হওয়ার পর তিনি দেশ থেকে পালিয়ে গেলেও পরবর্তীতে ফিরে আসেন। ৩১ মে ১৯৭২ সালে তাকে ঢাকায় অবস্থিত ধানমন্ডির ৫ নম্বর সড়কের ২২ নম্বর বাড়িটি দেওয়া হয়েছিল যেখান থেকে তাকে ১৯৭৮ সালে উচ্ছেদ করা হয়। ২০১৮ সালে জানা গিয়েছিল যে বাইপাস অপারেশনের পরে খসরু দীর্ঘ সময়ের জন্য শয্যাশায়ী হয়ে পড়েছেন। ২০২৩ সালে খসরু চিকিৎসার জন্য মার্কিন যুক্তরাষ্ট্রে সস্ত্রীক অবস্থান করছিলেন।